
REFERAT

privind ajustarea la  contractele de delegare a gestiunii activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ nr.39/22.02.2011 pentru sectorul 4 şi nr.40/22.02.2011 pentru sectorul 5 din Municipiul Timişoara
Consiliile locale ale municipiilor au competenţe exclusive în ceea ce priveşte înfiinţarea, organizarea, gestionarea şi coordonarea serviciului de salubrizare a localităţilor, având atribuţii în domeniul stabilirii, ajustării ori modificării tarifelor propuse de operator în conformitate cu normele metodologice elaborate şi aprobate de A.N.R.S.C.

Acest drept le este conferit de prevederile art.6 alin.1 lit.l) din Legea nr.101/2006 a serviciului de salubrizare, actualizată şi art.8 alin.1 şi 2 lit.i) din Legea nr.51/2006 a serviciilor comunitare de utilităţi publice, actualizată.
Potrivit art.2 alin.3 lit.g) din Legea nr.101/2006 a serviciului de salubrizare, actualizată, serviciul de salubrizare cuprinde şi activitatea  de „curăţare şi transportul zăpezii de pe căile publice şi menţinerea în funcţiune a acestora pe timp de polei sau îngheţ”.
Prin hotărârea nr.138/27.04.2010 consiliul local al municipiului Timişoara a aprobat delegarea gestiunii activităţii de deszăpezire-curăţarea şi transportul zăpezii de pe căile publice şi menţinerea acestora în funcţiune pe timp de polei sau îngheţ pentru o perioadă de 6 ani, pentru cele 6 sectoare stabilite în municipiul Timişoara.
Astfel, în urma licitaţiei publice deschise organizată în conformitate cu prevederile legale în vigoare, ofertantul câştigător pentru sectoarele 4 şi 5 din municipiul Timişoara a fost declarat SC Drumuri Municipale Timişoara SA, fiind încheiate contractele de delegare a gestiunii activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ nr.39/22.02.2011 pentru sectorul 4 şi nr.40/22.02.2011 pentru sectorul 5. 
În conformitate cu prevederile Cap.VI art. 8 alin. 2  din contractele mai sus menţionate, „ajustarea tarifelor pentru activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ (deszăpezire), se poate face în fiecare an, în luna octombrie, conform Ordinului nr.109/2007 a A.N.R.S.C. privind aprobarea Normelor metodologice de stabilire, ajustare sau modificare a tarifelor pentru activităţile specifice serviciului de salubrizare a localităţilor, utilizând parametrul de ajustare, respectiv indicele preţurilor de consum, comunicat de Institutul Naţional de Statistică la capitolul Servicii; propunerea de ajustare se face conform legislaţiei specifice, în vigoare la data solicitării”.
Potrivit art.11 lit.e) din contractele mai sus menţionate, operatorul are dreptul de a solicita ajustarea tarifelor pentru prestarea activităţii conform prevederilor art.8 alin.2. Conform art.14 lit.a) din contractele mai sus menţionate, beneficiarul are obligaţia să analizeze şi să aprobe ajustarea tarifelor pentru activitatea de deszăpezire pe baza fundamentării economico-financiare prezentată de operator.
Prin adresa nr.3705/03.10.2013 înregistrată la Primăria Municipiului Timişoara cu nr.RM2013-2519/03.10.2013 şi adresa nr.3824/14.10.2013 înregistrată la Primăria Municipiului Timişoara cu nr.RM2013-2601/14.10.2013, operatorul  SC Drumuri Municipale Timişoara SA, solicită ajustarea tarifelor pentru activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ (deszăpezire), utilizând parametrul de ajustare-indicele preţurilor de consum comunicat de Institutul Naţional de Statistică la capitolul Servicii.

 Nivelul indicelui preţurilor de consum prevăzut în Buletinul Statistic de Preţuri la capitolul SERVICII – pentru perioada martie 2011 - septembrie 2013  aplicabil contractelor de delegare a gestiunii activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ nr. 39/22.02.2011 şi nr. 40/22.02.2011 este 11,33% conform comunicatului de presă a Institutului Naţional de Statistică.
Operatorul solicită ajustarea tarifelor pentru următoarele lucrări: curăţat mecanic zăpadă şi gheaţă cu utilaj cu lamă; curăţat manual zăpadă şi gheaţă; încărcat şi transport zăpadă şi gheaţă; împrăştiat mecanic materiale antiderapante (sare); împrăştiat mecanic materiale antiderapante (şplit); combatere polei şi gheaţă prin stropire cu soluţie de clorură de calciu 30%; combatere polei şi gheaţă prin stropire cu soluţie de clorură de sodiu; curăţare guri de scurgere.                                                                                                    
De la începerea prestării activităţii conform prevederilor contractelor menţionate mai sus, operatorul S.C. Drumuri Municipale Timişoara S.A.,  nu a mai solicitat ajustarea tarifelor pentru activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ (deszăpezire).
Documentaţia privind ajustarea tarifelor pentru activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ (deszăpezire),  este întocmită  în conformitate cu Ordinul nr.109/2007 a A.N.R.S.C. privind aprobarea Normelor metodologice de stabilire, ajustare sau modificare a tarifelor pentru activităţile specifice serviciului de salubrizare a localităţilor.
În exercitarea competenţelor şi atribuţiilor ce le revin în sfera serviciilor de utilităţi publice, autorităţile administraţiei publice locale adoptă hotărâri în legătură cu  aprobarea stabilirii, ajustării sau modificării preţurilor şi tarifelor pentru serviciile de utilităţi publice.
Potrivit art.36 alin.2 lit.d) şi alin.6 lit.a) pct.14 din Legea nr.215/2001 a administraţiei publice locale, actualizată, consiliul local exercită atribuţii privind gestionarea serviciilor furnizate către cetăţeni, asigurând potrivit competenţelor sale şi în condiţiile legii, cadrul necesar pentru furnizarea serviciilor publice de interes local privind serviciile comunitare de utilitate publică: - salubrizare.
Având în vedere cele expuse mai sus, propunem ajustarea tarifelor pentru activitatea de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ (deszăpezire) în funcţie de nivelul indicelui preţurilor de consum prevăzut în Buletinul Statistic de Preţuri la capitolul SERVICII –  pentru perioada martie 2011 - septembrie 2013  aplicabil contractelor de delegare a gestiunii activităţii de curăţare şi transport a zăpezii de pe căile publice şi menţinerea în funcţiune a acestora pe timp de polei sau îngheţ nr. 39/22.02.2011 şi nr. 40/22.02.2011 care este 11,33%, conform documentaţiei tehnico – economice  întocmită de operatorul SC Drumuri Municipale Timişoara SA.

